钦定古今图书集成/历象汇编/历法典/第078卷 > 新法历引 > 年月
## 钦定古今图书集成/历象汇编/历法典/第078卷 > 新法历引 > 年月

“《纪年》者何？太阳随列宿东行旋天一周之期也。” 太阳之行界二，其一从某宫次度分行天一周。

“而复于元度，其数为三百六十五日二十四刻二十一分有奇，其一为太阳会于列宿天之某星，行天一周，而复与元星会。” 但其星每岁有本行，故须加本行以定岁。而其所须加者，新法定为五十一秒，所谓岁差也。然而日历纪年，惟以全日推算，不用小馀。如以太阳十二次会合太阴为岁也，为三百五十四日，每“二年三年而闰一月，中历是已。” 如以太阳周十二宫次为岁也，为三百六十五日，每四年而闰一日，西历是巳。此纪年之概也。纪月有二：或因太阴会朔一次以定，谓太阴之月。或因太阳行一宫次以定，谓太阳之月。顾其十二分年之一分则一也。一月之终分有大尽小尽者，比如初朔子正，苟二朔者，过二十九日外而不及第三十日之子正，则谓之小，过子正，则谓之“大。” 大则二朔同一天干，小则不同矣。故有三十日弱，时刻不及者，历家不得名“大” ；或二十九日强，而时刻已逾者，历家仍不得名“小” 也。且宇内地度不同，而月之大小因以互异。比如京师第二朔，在子初二刻，未到子正，其月为小。而西安此朔，则巳在子正初刻，又当为大尽矣。地度愈远，时刻愈差，非可强而同之也。月有闰者，太阳躔一宫之时，与月会合二次以成者也。其月因无中气，故谓之闰。但古法置闰用平节气，而新法用太阳所躔天度节气，故闰有合有否，或先后一月不等也。